ПРОТОКОЛ № 38
от заседание на Комисия по правни въпроси 
на Висшия съдебен съвет,
проведено на 29 октомври 2012 г.

Днес, 29 октомври 2012 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси на ВСС в състав: 
     	                ПРЕДСЕДАТЕЛ:     	ЮЛИАНА КОЛЕВА
											
					    ЧЛЕНОВЕ:	НЕЗАБРАВКА СТОЕВА
							ЮЛИЯ КОВАЧЕВА
							КАРОЛИНА НЕДЕЛЧЕВА
СВЕТЛА ПЕТКОВА
ОТСЪСТВАЛИ: Няма

На заседанието присъстваха от администрацията на ВСС: Саша Харитонова –  директор дирекция “Правна” и Силвия Илиева – началник отдел „НДПП” в дирекция  “Правна”. 
		
По внесените допълнителни точки и на основание последвалите разисквания по дневния ред

КОМИСИЯТА ПО ПРАВНИ ВЪПРОСИ
Р Е Ш И:

Включва в дневния ред следните допълнителни точки:
	- Заявления от Димитър Фикиин и Петър Стоянов – членове на ВСС, мандат 2007 – 2012 г., за възстановяване на длъжност. 
	- Искане от Радостин Радков – председател на Административен съд София – град, във връзка с решение на ВСС по протокол № 45/25.10.2012 г., т.17.
	- Писмо от магистрати от Районен съд – Самоков, относно изплащане на разходи за пътуване от местоживеенето до местоработата.

- Запитване от Михаил Михайлов – съдия в Районен съд – Казанлък във връзка с възможността да се заема длъжност в юридическо лице с нестопанска цел (църковно настоятелство).
- Писмо от Цветан Цветанов – министър на вътрешните работи, свързано с несвоевременно уведомяване на министерството за откази за екстрадиция или отказ за изпълнение на Европейска заповед.
	Председателят на комисията докладва, че във връзка с включената в дневния ред за днешното заседание на комисията д.т. 1 - Петър Стоянов моли да бъде изслушан, поради което предлага заявлението от Петър Стоянов да бъде разгледано като първа точка. 

1.ОТНОСНО: 
- Заявление от Петър Стоянов – член на ВСС, мандат 2007 – 2012 г., за възстановяване на длъжност.

	След изслушване на Петър Стоянов, последвалите дебати и проведеното гласуване и при обявения резултат: с 4 /четири/ гласа “за”, 1 /един/ “против”

КОМИСИЯТА ПО ПРАВНИ ВЪПРОСИ
Р Е Ш И:

1.1. Предлага на Висшия съдебен съвет да възстанови Петър Костадинов Стоянов на длъжност „съдия във Военно-апелативен съд”, считано от датата на встъпване в длъжност.
Мотиви: Г-н Петър Стоянов преди избора му за член на ВСС, мандат 2007 - 2012 г., е заемал длъжността председател на Военен съд – Варна. ЗСВ не съдържа разпоредби, които да установяват механизми за запазване на длъжностите на изборните членове на ВСС, на които да бъдат възстановени след изтичане на мандата. Към този момент в същия съд няма незаета щатна бройка за длъжността „съдия”, на която Петър Стоянов да бъде възстановен. Като отчита ниската средна натовареност на Военен съд - Варна, а именно 4.13 броя дела месечно на един съдия, при средна натовареност 5.36 за военните съдилища, ВСС не намира за целесъобразно увеличаване щатната му численост. 
В същото време във Военно-апелативния съд има незаети две щатни бройки за длъжността „съдия”. 
Като взе предвид разпоредбата на чл. 28 от Закона за съдебната власт, че изборен член на Висшия съдебен съвет се възстановява на длъжност съдия, прокурор или следовател, не по-ниска от заеманата преди избора и, че г-н Петър Стоянов има стаж и ранг за заемане на длъжността, счита, че няма законна пречка Петър Стоянов да бъде възстановен като съдия, чрез назначаването му на длъжност „съдия” във Военно-апелативен съд.

- Заявление от Димитър Ангелов Фикиин – член на ВСС, мандат 2007 – 2012 г., за възстановяване на длъжност. 

КОМИСИЯТА ПО ПРАВНИ ВЪПРОСИ
Р Е Ш И:

1.2. Предлага на Висшия съдебен съвет да откаже да възстанови Димитър Ангелов Фикиин на длъжност „съдия” във Върховен касационен съд.
1.3. Предлага на Висшия съдебен съвет да възстанови Димитър Ангелов Фикиин на длъжност „съдия” във Военно-апелативен съд.
Мотиви: Г-н Димитър Фикиин преди избора му за член на ВСС, мандат 2007 - 2012 г., е заемал длъжността „съдия” във Военно-апелативния съд. Към настоящия момент в същия съд има незаета щатна бройка за длъжността „съдия”, поради което няма пречка същият да бъде възстановен на длъжността, която е заемал преди избора.

По дневния ред

1.ОТНОСНО: Обсъждане на представените от Министерство на правосъдието работни проекти на ЗИД на ГПК и ЗИД на ЗСВ. 
Приложение: Проект на ЗИД на ГПК, проект на ЗИД на ЗСВ – работни варианти, мотиви.

След като се запозна с направените от Юлия Ковачева предложения по проекта на ЗИД на ЗСВ.

КОМИСИЯТА ПО ПРАВНИ ВЪПРОСИ
Р Е Ш И:

	Подкрепя направените предложения по проекта на ЗИД на ЗСВ. Същите да се изпратят на Министерство на правосъдието.

2.ОТНОСНО: Писмо от Министерство на финансите, относно правната квалификация на разноските, присъдени в полза на държавата с влезли в сила съдебни актове.
Приложение: Писмо № 04-14-066/5.10.2012 г., преписка.

КОМИСИЯТА ПО ПРАВНИ ВЪПРОСИ
Р Е Ш И:

2.1. Приема, че съдебните разноски, присъдени в полза на държавата, по влезли в сила съдебни актове, са частни държавни вземания и тяхното принудително събиране се осъществява по общия ред. 
2.2. Решението да се публикува на Интернет страницата на Висшия съдебен съвет и да се изпрати по електронните пощи на административните ръководители на органите на съдебната власт на окръжно ниво, с оглед прилагане правилата за принудително събиране според вида на вземанията, разграничени от разпоредбата на чл.162 от ДОПК.

3.ОТНОСНО: Решение по протокол № 45 от заседание на Висшия съдебен съвет, проведено на 25.10.2012 г., с което се възлага на Комисията по правни въпроси и комисия „Публична комуникация” към ВСС, да подготвят съвместен отговор по заявление за достъп до информация от Ралица Петрова – редактор в „Правен свят”.
Приложение: Заявление № 45-10-029/17.10.2012 г., Вътрешни правила за достъп до обществена информация.

Комисията приема, че членовете на Висшия съдебен съвет, за които се отнася исканата информация, са трети лица по смисъла на чл. 31 от Закона за достъп до обществена информация (ЗДОИ). Поради това и с  оглед получаване на съгласие от третите лица,

КОМИСИЯТА ПО ПРАВНИ ВЪПРОСИ
Р Е Ш И:
	
3.1. Срокът по чл. 28, ал.1 от ЗДОИ да бъде удължен, тъй като исканата обществена информация се отнася до трети лица. 
3.2. Да се изиска съгласието на третите лица, за които се отнася исканата обществена информация.
3.3. Решението на комисията да се изпрати на Светла Иванова – експерт в  комисия „Публична комуникация” и отговорно лице по ЗДОИ във ВСС.

	Допълнителни точки

ОТНОСНО: Искане от Радостин Радков – председател на Административен съд София – град, във връзка с решение на ВСС по протокол № 45/25.10.2012 г., т.17.
Приложение: Искане № 11-11-062/26.10.2012 г.

КОМИСИЯТА ПО ПРАВНИ ВЪПРОСИ
Р Е Ш И:

Предлага на Висшия съдебен съвет да приеме следното решение:
Висшият съдебен съвет няма правомощия, свързани с разрешаването на отпуск на магистрати. Единствено компетентни по това правомощие са административните ръководители на органите на съдебната власт, които се произнасят по молбите за отпуск съобразно законовите възможности във всеки конкретен случай.  

ОТНОСНО: Писмо от магистрати от Районен съд – Самоков, относно изплащане на разходи за пътуване от местоживеенето до местоработата.
Приложение: Писмо № 11-07-1412/24.10.2012 г.

КОМИСИЯТА ПО ПРАВНИ ВЪПРОСИ
Р Е Ш И:
	
	Предлага да се проведе съвместно заседание с комисия „Бюджет и финанси” и Комисия по предложенията и атестирането на съдии, прокурори и следователи към ВСС за вземане на решение по искането.

ОТНОСНО: Запитване от Михаил Михайлов – съдия в Районен съд – Казанлък във връзка с възможността да се заема длъжност в юридическо лице с нестопанска цел (църковно настоятелство).
Приложение: Запитване № 11-07-1417/24.10.2012 г.

КОМИСИЯТА ПО ПРАВНИ ВЪПРОСИ
Р Е Ш И:

Дава възможност на членовете на комисията да се запознаят със отправеното от  Михаил Михайлов – съдия в Районен съд – Казанлък запитване и да направят своите предложения за следващото заседание на комисията.

ОТНОСНО: Писмо от Цветан Цветанов – министър на вътрешните работи, свързано с несвоевременно уведомяване на министерството за откази за екстрадиция или отказ за изпълнение на Европейска заповед.
Приложение: Писмо № 04-04-012/25.10.2012 г.

КОМИСИЯТА ПО ПРАВНИ ВЪПРОСИ
Р Е Ш И:

Дава възможност на членовете на комисията да се запознаят с писмото от Цветан Цветанов – министър на вътрешните работи и да направят своите предложения за следващото заседание на комисията.

Предложения за включване на проекти на решения от днешното заседание на комисията в Дневния ред за следващо заседание на ВСС.

КОМИСИЯТА ПО ПРАВНИ ВЪПРОСИ
Р Е Ш И:

В Дневния ред за заседанието на ВСС, на 1.11.2012 г. да се включат:
- Заявление от Петър Стоянов – член на ВСС, мандат 2007 – 2012 г., за възстановяване на длъжност
- Заявление от Димитър Ангелов Фикиин – член на ВСС, мандат 2007 – 2012 г., за възстановяване на длъжност. 
- Искане от Радостин Радков – председател на Административен съд София – град, във връзка с решение на ВСС по протокол № 45/25.10.2012 г., т.17.

29.10.2012 г. 		                       ПРЕДСЕДАТЕЛ:
		     
                  ЮЛИАНА КОЛЕВА